**Oddaja zbirnih vlog za leto 2025**

**Kljub temu, da bo leto 2025 že tretje leto programskega obdobja 2023–2027, bo pri intervencijah skupne kmetijske politike (SKP) kar nekaj novosti.**

Oddaja zbirnih vlog z zahtevki za leto 2025 bo potekala od 19. marca do 6. junija 2025. lzjema je vlaganje zahtevkov za podintervencijo Dobrobit živali – drobnica, za katero mora biti oddaja zahtevka izvedena najpozneje do 5. maja 2025. Zamudnega roka za oddajo zahtevkov, kot smo ga poznali pred letom 2023, ni več.

Spet je leto naokoli in v javni službi kmetijskega svetovanja (JSKS) pri KGZS, na Ministrstvu za kmetijstvo, gozdarstvo in prehrano (MKGP) ter na Agenciji RS za kmetijske trge in razvoj podeželja (ARSKTRP) se že intenzivno pripravljamo na začetek nove kampanje oddajanja zbirnih vlog za ukrepe kmetijske politike za leto 2025. Kot smo že navajeni, se zbirne vloge, določene priloge in morebitne dopolnitve vlog izpolnjujejo in pošiljajo na ARSKTRP v elektronski obliki preko vnosne aplikacije, dostopne na spletnih straneh ARSKTRP. Praksa preteklih let kaže, da se 99 % vlagateljev za pomoč pri oddaji zbirne vloge obrne na kmetijskega svetovalca, ki je za to delo primerno strokovno in tehnično usposobljen. Prvi pogoj za elektronsko izpolnitev in oddajo zbirne vloge so urejeni podatki v registru kmetijskih gospodarstev (RKG) vsaj en dan pred oddajo zbirne vloge. Pri tem upoštevajte, da bo aplikacija za urejanje podatkov v RKG zaradi letne uskladitve podatkov zaprta predvidoma cel februar 2025, kar pomeni, da v tem času na upravnih enotah ne boste mogli urejati podatkov o GERK-ih in kmetijskem gospodarstvu.

**Nekaj novosti**

V preteklih dveh letih smo se hitro privadili in spoznali bolj enostavne intervencije (osnovno plačilo na površino, proizvodno vezana plačila in plačila za OMD), druge, malo bolj specifične intervencije (SOPO, KOPOP, BVR, HTV, …), pa od nosilcev kmetijskih gospodarstev zahtevajo boljše poznavanje tako vsebine intervencije kot tudi izvajanje večjega števila pogojev, kar pa praviloma prinaša tudi višja plačila. Tudi leto 2025 pri posameznih intervencijah prinaša določene novosti, zato je prav, da ste z njimi čim bolje seznanjeni še pred oddajo zbirne vloge za leto 2025. Za lažje izvajanje intervencij pa je prav, da spoznate tudi namen posamezne intervencije, iz katerega izhajajo zahteve in pogoji, ki jih boste morali izvajati, če boste želeli prejeti plačila.

**Katere intervencije so na izbiro**

V letu 2025 se boste z oddajo zahtevkov na zbirnih vlogah odločali za vključitev v naslednje intervencije:

**Neposredna plačila:**

* osnovna dohodkovna podpora za trajnostnost (ODPT),
* dopolnilna prerazporeditvena dohodkovna podpora za trajnostnost (DPDPT),
* dopolnilna dohodkovna podpora za mlade kmete (MK),
* vezana dohodkovna podpora za rejo drobnice,
* vezana dohodkovna podpora za rejo govedi,
* vezana dohodkovna podpora za krave dojilje,
* vezana dohodkovna podpora za mleko v gorskih območjih,
* vezana dohodkovna podpora za beljakovinske rastline,
* vezana dohodkovno podporo za zelenjavo **NOVO** (več v ločenem prispevku v tej številki Zelene dežele),
* sheme za podnebje in okolje (SOPO) (12 shem),

(**NOVO:** dodaja se nova shema: Neproizvodne površine in elementi (NPE); več v ločenem prispevku).

**Intervencije v okviru razvoja podeželja:**

* plačilo za naravne ali druge omejitve (OMD),
* kmetijsko-okoljska podnebna plačila – Podnebne spremembe (KOPOP\_PS),
* kmetijsko-okoljska podnebna plačila – Naravni viri (KOPOP\_NV),
* kmetijsko-okoljska podnebna plačila – Biotska raznovrstnost in krajina (KOPOP\_BK)

(**NOVO:** z letom 2025 bo možno izvajati operacijo Ohranjanje suhih travišč (SUHA\_TRAV)),

* ekološko kmetovanje (EK),
* ekološko čebelarjenje (EKČ),
* habitatni tipi in vrste na območjih Natura 2000 (HTV),
* lokalne pasme in sorte (LOPS),
* biotično varstvo rastlin (BVR) in
* dobrobit živali (DŽ).

**Informativna usposabljanja**

Za seznanitev z novimi intervencijami, pogoji in plačili bo Javna služba kmetijskega svetovanja (JSKS) pri KGZS na območju cele Slovenije od sredine februarja do sredine marca organizirala številna informativna usposabljanja. Nekatera usposabljanja bodo potekala v živo, nekaj pa jih bo potekalo tudi na spletu. Ker je vsebina intervencij zelo obsežna, se bodo usposabljanja glede na vsebino med seboj razlikovala. Na nekaterih usposabljanjih bo izvedena splošna predstavitev vseh intervencij, na drugih pa se bo izvedla podrobna predstavitev le izbranih intervencij. Seznam usposabljanj je objavljen na spletni strani KGZS v rubriki »Vse o zbirnih vlogah«, do njega pa lahko neposredno dostopate tudi na povezavi: <https://www.kgzs.si/zbirne-vloge/usposabljanja>

Seznam se bo glede na potrebe na posameznih območjih še dopolnjeval z dodatnimi usposabljanji, zato vas vabimo, da večkrat pogledate na seznam in izberete za vas najustreznejše termine, lokacije in teme.

**Pravila pogojenosti in socialne pogojenosti (NOVO)**

Na usposabljanjih iz vsebin SKP boste ponovili tudi pravila pogojenosti. Zaradi dokaj strogega sankcioniranja neizpolnjevanja standardov predlagamo, da se tudi s tem dobro seznanite in pri kmetovanju izpolnjujete zahtevane pogoje. Z letom 2025 se poleg pogojenosti uvaja tudi socialna pogojenost, s katero so nosilci KMG, ki zaposlujejo delavca/ce na kmetiji in prejemajo letna plačila v okviru zbirne vloge, lahko sankcionirani, če ne izpolnjujejo zahtev v zvezi z veljavnimi delovnimi in zaposlitvenimi pogoji ali obveznostmi (pregledni in predvidljivi delovni pogoji, varstvo in zdravje pri delu ter minimalne varnostne in zdravstvene zahteve za delavce pri uporabi delovne opreme). Več o tem preberite v posebnem prispevku v tej številki Zelene dežele.

**Vse informacije na enem mestu**

Na spletni strani KGZS ([www.kgzs.si](http://www.kgzs.si)) boste na sredini naslovne strani našili povezavo do rubrike »Vse o zbirnih vlogah«, na kateri so/bodo dostopni vsi dokumenti, povezave, zakonodaja, članki, predstavitve, obvestila, navodila, evidence …, ki vam bodo v pomoč pri seznanitvi z novimi intervencijami, vlaganju zahtevkov na zbirni vlogi ter izvajanju predpisanih pogojev. Zato vas vabimo, da spletno stran večkrat odprete in si ogledate za vas zanimive vsebine.

**Informativni list**

Od začetka marca bo na vseh izpostavah JSKS in pri kmetijskih svetovalcih na voljo tudi informativni list z vsemi ključnimi roki, postopkih oddaje vlog/zahtevkov ter o novostih pri intervencijah kmetijske politike, ki se uveljavljajo z zbirno vlogo za leto 2025. Vabljeni, da se oglasite pri kmetijskem svetovalcu, informativni list pa bo na voljo tudi na vseh v živo izvedenih usposabljanjih iz vsebin intervencij SKP.

**Osebno svetovanje pri kmetijskih svetovalcih**

Pričakujemo, da se bo tudi v letu 2025 veliko vlagateljev obrnilo na kmetijske svetovalce s prošnjo za informacije o vlaganju zahtevkov in izvajanju intervencij. Predlagamo, da si znanje o intervencijah najprej osvežite/pridobite na organiziranih usposabljanjih, za pojasnjevanje podrobnosti in nejasnosti pa so vam kot vedno na voljo tudi osebna svetovanja pri kmetijskih svetovalcih, zaposlenih v JSKS pri KGZS.

Z uvedbo pregledov upravičenosti površin s satelitskimi posnetki in potrebe po morebitnem naknadnem dokazovanju izvedenih aktivnosti na površini svetujemo, damed rastno sezono z aplikacijo fotoSOPOTNIK slikate vse posevke in izvedene aktivnosti. Prav tako slikajte tudi vse neobičajne dogodke na površinah (slab vznik, poplavljene površine, plazove, pozebe, uničenja po neurjih …), kar vam bo služilo pri morebitnem dokazovanju višje sile.

Slike morajo biti obvezno geolocirane (slika ima podatek o lokaciji in datumu slikanja), kar omogoča aplikacija fotoSOPOTNIK. Slik brez geolokacijskega podatka ARSKTRP ne bo upoštevala. Za nastavitve in uporabo aplikacije fotoSOPOTNIK se obrnite na kmetijske svetovalce.

dr. Jernej Demšar, KGZS